Carl Pistorius steeds in hoësorgeenheid | Maroela Media
Carl Pistorius Foto: Werner Beukes/SAPA
Carl Pistorius, broer van Oscar Pistorius, is steeds in die hoësorgeenheid van die Pretoria-Oos-hospitaal nadat hy verlede week ernstige beserings opgedoen het in 'n motorongeluk buite Modimolle, Limpopo.
"Carl is steeds in die hoësorgeenheid weens die ernstige aard van die beserings wat hy in die ongeluk opgedoen het en hy is steeds op 'n ventilator," het Anneliese Burgess, woordvoerder van die familie, in 'n verklaring gesê. "Hy is stabiel en toon tekens van verbetering."
Die ongeluk het Vrydagaand op die N1 buite Modimolle plaasgevind toe 'n motor reg van voor teen Carl se motor gebots het.
Carl moes met meganiese toerusting uit die wrak verwyder word voordat hy en die bestuurder van die ander motor albei met ernstige beserings na hospitale geneem is vir verdere behandeling.
Die twee passasiers in Carl se motor is nie in die ongeluk beseer nie.
Die Pistorius-familie het Saterdag in 'n verklaring gesê Carl is "buite gevaar" na die ongeluk.
Brig. Hangwani Mulaudzi, woordvoerder van die polisie, het Sondag gesê 'n saak van roekelose of nalatige bestuur word ondersoek en dat die direkteur van openbare vervolging 'n besluit sal neem of iemand vervolg gaan word.
Carl is in Mei 2013 vrygespreek op 'n aanklag van strafbare manslag nadat sy bakkie Maria Barnard se motorfiets op 8 Maart 2008 getref het. Sy het 'n paar dae later in die hospitaal aan haar beserings beswyk.
Die landdroshof in Vanderbijlpark het hom ook vrygespreek op alternatiewe aanklagte van roekelose of nalatige bestuur en bestuur sonder die redelike inagneming van 'n ander padverbruiker. Hy het onskuldig gepleit op alle aanklagte.